ટૉસ જીતીને પ્રથમ બૅટિંગ પસંદ કરનાર કચ્છી રાજગોરની શરૂઆત નબળી રહી હતી. પહેલી ઓવરમાં પહેલા બૉલે જ વિકેટ પડતાં કચ્છી રાજગોરનો સ્કોર વધુ થાય એમ લાગતું નહોતું. ગોસ્વામીના બોલિંગપ્રહાર સામે કચ્છી રાજગોરના કોઈ બૅટ્સમૅને ટકી રહેવા કે સારા શૉટ્સ મારવાની તૈયારી બતાવી નહોતી, પરંતુ ઓપનિંગમાં આવેલા કશ્યપ રાજગોર (૧૬)ના ટીમ વતી સૌથી વધુ વ્યક્તિગત રનને કારણે સ્કોર સન્માનજનક પરિસ્થિતિએ પહોંચ્યો હતો. કચ્છી રાજગોરે ૧૦ ઓવરમાં પાંચ વિકેટ ગુમાવીને માત્ર ૬૬ રન કર્યા હતા, જેમાં બોલિંગ-ટીમ તરફથી મળેલા ૨૧ એક્સ્ટ્રા રનનો સૌથી વધુ મહત્વનો ફાળો હતો.